C 20/10
BG
Официален вестник на Европейския съюз
20.1.2023 г.
30) Като взема предвид променящата се картина на заплахите и в сътрудничество с държавите членки, в контекста на МГЗС Комисията се приканва: a) непрекъснато да анализира и тества адекватността и оперативната готовност на съществуващия капацитет за реагиране; б) редовно да наблюдава и да набелязва потенциално значителни пропуски в капацитета за реагиране в рамките на ECPP и rescEU; в) допълнително да засили междусекторното сътрудничество, за да се гарантира адекватна реакция на равнището на Съюза, и да организира редовни обучения или учения за тестване на това сътрудничество заедно с една или повече държави членки; г) да доразвие ERCC като междусекторен кризисен център на равнището на Съюза за координиране на подкрепата за засегнатите държави членки.
31) Съветът се ангажира да започне работа с оглед на одобряването на подробен план за координирана реакция при смущения в критичната инфраструктура със значително трансгранично значение, в който да се описват и определят целите и начините на сътрудничество между държавите членки и институциите, органите, службите и агенциите на Съюза при реагирането на инциденти, свързани с такава критична инфраструктура.
Съветът очаква проекта на Комисията за такъв подробен план, който се основава на подкрепата и приноса на съответните агенции на Съюза.
Подробният план трябва да е напълно съгласуван и оперативно съвместим с преразгледания оперативен протокол на Съюза за борба с хибридните заплахи (EU Playbook) и да взема предвид съществуващия подробен план за координирана реакция при мащабни трансгранични инциденти и кризи в областта на киберсигурността (12) и мандата на EU-CyCLONe, предвиден в Директивата за МИС2, и да избягва дублирането на структури и дейности.
В подробния план следва напълно да се зачитат съществуващите договорености за IPCR за координиране на реакцията.
32) Комисията се приканва да се консултира със съответните заинтересовани страни и експерти относно подходящи мерки във връзка с евентуални значителни инциденти по отношение на подводната инфраструктура, които ще бъдат представени заедно с всеобхватното проучване, посочено в точка 20, буква а), както и да доразработи плановете за действие при извънредни случаи, сценариите за риска и целите за устойчивостта на Съюза при бедствия, определени в Решение № 1313/2013/ЕС.
ГЛАВА IV: МЕЖДУНАРОДНО СЪТРУДНИЧЕСТВО
Действия на равнището на държавите членки
33) Държавите членки следва да си сътрудничат, когато е целесъобразно и в съответствие с правото на Съюза, със съответни трети държави по отношение на устойчивостта критичната инфраструктура със значително трансгранично значение.
34) Държавите членки се насърчават да си сътрудничат с Комисията и върховния представител с цел ефективно да се справят с рисковете за критичната инфраструктура в международни води.
35) Държавите членки се приканват да допринесат, в сътрудничество с Комисията и с върховния представител, за по-бързото разработване и прилагане на инструментариума на ЕС за борба с хибридните заплахи и насоките за прилагане, посочени в заключенията на Съвета от 21 юни 2022 г. относно рамка за координиран отговор на ЕС на хибридни кампании, и впоследствие да ги използват, за да се гарантира пълното изпълнение на рамката за координиран отговор на ЕС на хибридни кампании, по-специално когато се планират и подготвят всеобхватни и координирани ответни действия на Съюза на хибридни кампании и хибридни заплахи, включително такива срещу оператори на критична инфраструктура.
(12) Препоръка (ЕС) 2017/1584 на Комисията от 13 септември 2017 г. относно координирана реакция на мащабни киберинциденти и кризи.